b'\n_START_ARTICLE_\nErazem Lorbek\n_START_SECTION_\nObdobje 1999 - 2005:\n_START_PARAGRAPH_\nPo preboju skozi mladinska mo\xc5\xa1tva v Ljubljani Erazem ni zaigral za \xc4\x8dlansko ekipo Olimpije, ker je raje prej od\xc5\xa1el na nadaljnje ko\xc5\xa1arkarsko izobra\xc5\xbeevanje v ZDA. Tam je ostal eno sezono (2002-2003) pri ekipi Univerze Michigan State Michigan State Spartans, v \xc5\xa1tudentski ligi NCAA, kjer je dosegal povpre\xc4\x8dje 6,4 to\xc4\x8dke in 3,3 skoka na sre\xc4\x8danje. _NEWLINE_Leta 2003 se je vrnil v Evropo, podpisal je za italijanski Fortitudo Bologna in tam je ostal vse do leta 2006. V Bologni se je razvijal v vrhunskega ko\xc5\xa1arkarja pod taktirko priznanega hrva\xc5\xa1kega trenerja Jasmina Repe\xc5\xa1e. V drugem letu pri Fortitudu, sezoni evrolige 2004-05 si je prislu\xc5\xbeil nagrado vzhajajo\xc4\x8de zvezde Evrolige, ki jo podeljujejo najobetavnej\xc5\xa1im igralcem evropske ko\xc5\xa1arke.\n_START_SECTION_\n2005 - 2009:\n_START_PARAGRAPH_\nVsekakor je bilo leto 2005 ena ve\xc4\x8djih prelomnic v Erazmovi karieri. Poleg \xc5\xbee omenjene nagrade je sodeloval na izboru za v ligo NBA, kjer ga je v drugem krogu nova\xc4\x8denja kot 46. novinca skupno zase izbralo mo\xc5\xa1tvo Indiana Pacers. Vendar je Lorbek ostal pri igranju v Evropi, ker so pri Indiani menili, da naj se \xc5\xa1e naprej razvija v svoji igri preden bi ga spustili v izjemno konkuren\xc4\x8dno ligo NBA. Tako je ostal \xc5\xa1e eno leto v Italiji, pred zadnjo sezono v Fortitudu pa je prvi\xc4\x8d zaigral tudi za svojo nacionalno reprezentanco._NEWLINE__NEWLINE_Leta 2006 je sklenil pogodbo s \xc5\xa1panskim klubom Unicaja M\xc3\xa1laga, toda ta ga po le trinajstih odigranih tekmah posodil nazaj v Italijo, kjer je sezono 2006-07 odigral najprej za Benetton Treviso, ki pa se ga je moral v drugem delu sezone zaradi nepravilnosti v pogodbi odpovedati. Takrat je podpisal za svoj tretji italijanski klub, Virtus oziroma Lottomatica Roma. V Rimu je ostal le eno sezono, nato pa od\xc5\xa1el na drugi konec Evrope, v Rusijo, kjer je evropsko sezono 2008-09 odigral CSKA Moskva skupaj s Smodi\xc5\xa1em. Mo\xc5\xa1tvo je pri\xc5\xa1lo vse do finala Evrolige, kjer je klonilo proti Panathinaikosu iz Aten, Erazem je bil imenovan v postavo druge peterke Evrolige.\n_START_SECTION_\n2009 -\n_START_PARAGRAPH_\nSledil je drugi odhod v \xc5\xa0panijo, 18. avgusta 2009 je Lorbek sklenil triletno pogodbo s klubom FC Barcelona B\xc3\xa0squet, ki je prisotna v \xc5\xa1panskem prvenstvu imenovanem Liga ACB in v Evroligi. V Barceloni je imel Erazem dru\xc5\xbebo v reprezentan\xc4\x8dnem kolegu Jaki Lakovi\xc4\x8du. Po pogodbi bi lahko igranje za klub prekinil le v primeru povabila kluba iz lige NBA. Pogodbo z Barcelono je poleti 2012 podalj\xc5\xa1al, ker se je klub zavedal, da je bil v  sezoni prej najbolj\xc5\xa1i igralec v ekipi. Avgusta 2014 pa je Barcelona prekinila pogodbo z igralcem zaradi hude po\xc5\xa1kodbe.\n_START_SECTION_\nVrnitev, 2016\n_START_PARAGRAPH_\nPo dveh letih zdravljenja kolena in treningov je bil vztrajni \xc5\xa1portnik poleti 2016 na preizku\xc5\xa1nji pri San Antonio Spurs na njihovem poletnem pripravljalnem obdobju. V jeseni je razmi\xc5\xa1ljal o nastopih v \xc5\xa0paniji in pri francoskih klubih. Ko ni uspel. se je zdravil naprej in treniral sam. Na igri\xc5\xa1\xc4\x8da se je sku\xc5\xa1al vrniti v letu 2017 in se 2018 priklju\xc4\x8dil treningom Petrola Olimpije. Februarja je poskusno igral na eni izmed tekem. Postopoma zaklju\xc4\x8duje kariero.\n_START_SECTION_\nUspehi z mladinci\n_START_PARAGRAPH_\nErazem je bil v generaciji, ki je nase  opozorila \xc5\xbee z dose\xc5\xbeki na mednarodnih tekmovanjih za mlade. Najprej je bil med srebrnimi na EP do 18 let leta 2002, kjer je bil izbran za najbolj\xc5\xa1ega igralca turnirja. Dve leti kasneje, 2004 pa so v Brnu na \xc4\x8de\xc5\xa1kem osvojili zlato kolajno na EP do 20 let. Erazem, ki je bil ves \xc4\x8das na \xc4\x8delu svoje ekipe, pa je bil \xc5\xa1e enkrat imenovan za najbolj\xc5\xa1ega igralca prvenstva.\n_START_SECTION_\nV \xc4\x8dlanski izbrani vrsti\n_START_PARAGRAPH_\nZa na EP 2005 v Srbiji je takratni selektor Ale\xc5\xa1 Pipan povabil v svojo ekipo dva mlada visoka igralca, Erazma in  Uro\xc5\xa1a Slokarja. Oba sta opravi\xc4\x8dila zaupanje in ostala redna \xc4\x8dlana slovenske reprezentance. Predvsem je napredoval Lorbek, ki je po \xc5\xa1e eni pridobljeni izku\xc5\xa1nji na EP 2007 \xc5\xbee lahko prevzel ve\xc4\x8dje breme nase. To je bilo toliko bolj potrebno po odhodu dolgoletnega kapetana mo\xc5\xa1tva Nesterovi\xc4\x8da, ki je bil dolgo prvi center slovenske ekipe. Tako je na svojem tretjem mednarodnem \xc4\x8dlanskem prvenstvu na EP 2009 postal standardni \xc4\x8dlan prve peterke v kateri se je pokazal kot pravi motor ekipe. Na \xc5\xa1tevilnih tekmah je pri\xc5\xa1la do izraza njegova sposobnost igranja tako pod ko\xc5\xa1em kot stran od njega, tako v obrambi kot tudi v napadu. Da je karakter igralca, ki lahko potegne ostale soigralce za sabo, je dokazal predvsem na najte\xc5\xbejih preizku\xc5\xa1njah, ko je bil pravi vle\xc4\x8dni konj ekipe in je \xc4\x8destokrat prevzel nase odgovornost ko je bilo najte\xc5\xbeje. Omembe vredna je njegova predstava na tekmi proti Hrva\xc5\xa1ki v \xc4\x8detrtfinalu, ko je dosegel 27 to\xc4\x8dk in 8 skokov, ve\xc4\x8dino v najte\xc5\xbejih delih tekme in bil najzaslu\xc5\xbenej\xc5\xa1i, da je Slovenija prvi\xc4\x8d pri\xc5\xa1la do nastopa v polfinalu. Kljub temu, da je njegova ekipa ostala brez odli\xc4\x8dja, morala se je zadovoljiti s kon\xc4\x8dnim \xc4\x8detrtim mestom, pa si je Erazem pridobil dodatno omembo s tem, da je postal prvi slovenski ko\xc5\xa1arkar, ki je bil izbran v prvo peterko prvenstva. Prvenstvo je zaklju\xc4\x8dil kot tretji najbolj\xc5\xa1i strelec s 16,4 to\xc4\x8dke na tekmo in prav tako tretji skakalec s povpre\xc4\x8dno 7,4 skoka na tekmo._NEWLINE_Za doma\xc4\x8de EP 2013 v Sloveniji se je Erazem pripravljal skupaj z ostalimi reprezentanti, vendar mu je po\xc5\xa1kodba \xc5\xbeal prepre\xc4\x8dila nastop. Te\xc5\xbeave s po\xc5\xa1kodbo so se po naslednji sezoni ponovile tako, da se je moral leta 2014 sprijazniti s prekinitvijo igranja.'